runetrust/blame-folketinget-dk huggingface dataset:
Rikke Hvilshøj (V), 2004-12-09:
Syv ud af otte partier har sammen afsat næsten 2 mia. kr. over de næste 4 år til en lang række gode formål, 2 mia. kr., der tilgodeser en bred vifte af samfundets svageste og mest udsatte grupper, 2 mia. kr., der hjælper på områder som børnepsykiatrien, de handicappede, på integrationsområdet og i forhold til misbrugsbehandling.
Ole Vagn Christensen (S), 2004-05-28:
Men den gruppe, vi behandler her, er den gruppe, som sådan set påtager sig, at vi også har et fleksibelt arbejdsmarked. Men nu er det jo sådan, at netop når vi taler om fremtiden, vil det være nødvendigt, at vi, hvis vi skal være enige om, at vi fortsat ønsker at have et fleksibelt arbejdsmarked, også kan finde de fornødne løsninger.
Kim Behnke (FP), 1998-11-13:
Derudover må vi sige, at vi er dybt bekymrede for de meldinger, vi har fået inden for de sidste 14 dage, hvor økonomer og andre advarer om, at det, der i øjeblikket foregår i færøsk økonomi, er ved at være en gentagelse af den kollaps, som man oplevede i 1992 og 1993, for der bruges penge som aldrig før, og der er ingen mådehold med noget som helst.
Anne Baastrup (SF), 2001-02-27:
Sagen er jo den, at hverken Dansk Folkeparti eller Enhedslisten ønsker det, der er det helt centrale og det svenske formandskabs hovedprojekt i det næste år: udvidelsen, udvidelsen og udvidelsen og intet andet end udvidelsen plus det, der i øvrigt er karakteristisk for svenskerne, herunder bl.a. åbenheden.
Holger K. Nielsen (SF), 2007-06-01:
Så står vi over for – vi har set det og vi vil se det – at Taleban bliver forholdsvis stærkere og stærkere, fordi vi uvægerlig bliver involveret i traditionel krigsførelse, hvor der bliver dræbt civile gennem bombninger, hvor der bliver dræbt civile gennem traditionelle militære operationer, og hvor det også indgår meget kraftigt hos danske politikere, at formålet med det her er at bekæmpe Taleban militært, således at der også i den koalition her i Folketinget, der står bag det her beslutningsforslag, er dyb uenighed om, om det her er krig mod Taleban, eller om det er det, man kalder samtænkning mellem det militære og det civile.
Katrine Robsøe (RV), 2022-05-12:
Så jeg vil virkelig synes, at det her må indgå i den samlede forhandling, I har, på sundhedsområdet – nu er jeg jo ikke selv sundhedsordfører – så man rent faktisk får set på den samlede pakke, i forhold til hvordan man vil forsøge at skabe en bedre alkohol- og tobakskultur.
Rasmus Prehn (S), 2020-12-02:
Med hensyn til vegetarisk kost ved jeg, at der i øjeblikket er et forskningsarbejde i gang hos DTU Fødevareinstituttet, og at Fødevarestyrelsen på baggrund af dette arbejde allerede til næste år vil kunne give en mere udførlig vejledning om vegetarisk kost til både voksne og børn helt ned til 2-årsalderen.
Morten Messerschmidt (DF), 2021-12-21:
Altså, at vi ønsker noget andet med EU end Socialdemokratiet, ændrer vel ikke på, at hvis vi på det her specifikke område er enige om, at EU har fået overdraget en kompetence eller beføjelse, som vi ikke ønskede at EU skulle have – det rejser i øvrigt nogle spørgsmål, i forhold til hvor letsindigt vi i virkeligheden overdrager kompetencen, men det kan de partier, der har stemt ja, jo tænke lidt over i deres lønkammer hen over julen – så må det væsentlige være, at der må være en moralsk pligt til, at man så også gør noget for at få den tilbage i stedet for bare at stå her og sige, at man vil have diskussionen for diskussionens skyld.
Victoria Velasquez (EL), 2019-11-12:
Man har ansat Søren Stenderup Jensen, en af Danmarks førende advokater inden for erhvervsret og offentlig ret, for at sikre, at EKF's korrespondance med FLSmidth og PensionDanmark om ødelæggelserne af miljøet i Armenien aldrig kommer til offentlighedens kendskab.
Hans Kristian Skibby (DF), 2008-06-03:
Derfor er det jo lidt tomme ord, fordi det er så vanskeligt bagefter at kunne dokumentere, hvem der har gjort hvad i hvilken rækkefølge, og det illustrerer sådan set, at vi her i dag oplever, at specielt Venstre og De Konservative siger en masse pæne ting om, at de godt kan se det, og at det også er for dårligt, men der sker ikke andet, der er ingen handling, der er ikke noget konkret fra regeringspartierne i den her sag.
Helle Thorning-Schmidt (S), 2014-01-14:
Og jeg håber så til gengæld, at Venstre vil komme og være konstruktive og i hvert fald sige ja til to ting ved den indgangsdør – for det første, at vi skal leve op til de love, vi selv har været med til at aftale, og for det andet, at vi går ind for den fri bevægelighed.
Magnus Heunicke (S), 2025-05-02:
I forslaget ligger der også, at myndigheder og organisationer, der får offentlige midler, ikke anvender og fremmer en kønsforståelse, som det hedder, der fraviger den biologiske, og endelig, at al lovgivning gennemgås, og at bestemmelser, der har en såkaldt ideologisk kønsopfattelse, fjernes.
Kristian Jensen (V), 2010-02-03:
Sagen er, at hvis man går ind og kigger på den vejledning, der ligger, og de eksempler, der er, så er der faktisk en lang række muligheder for, at det praktisk kan lade sig gøre, at man som ansat kan modtage opkald i fritiden på vagttelefoner og andet, hvis blot man ikke har mulighed for at ringe privat ud fra dem.
Jann Sjursen (KD), 2003-12-12:
Jeg vil godt i forlængelse af den tidligere spørgers spørgsmål stille et supplerende spørgsmål til Det Konservative Folkepartis ordfører, nemlig om vi nu kan regne med, som Det Konservative Folkeparti tidligere har sagt, at nu skulle der ikke ske flere besparelser på ulandsbistanden.
Jørn Dohrmann (DF), 2008-05-23:
Jeg spørger bare mig selv om, hvorfor hr. Per Clausen ikke vil være med til, at der kan ske noget på det område, og hvorfor hr. Per Clausen ikke kan overbevise de andre forslagsstillere om, at det er en god idé, at man her bare tager et lille skridt fremad.
Jesper Petersen (S), 2022-03-22:
Det, der er pointen, er jo, at vi er nødt til at rykke på, hvordan fordelingen af optaget er mellem de største byer og andre steder i landet, fordi vi ellers vil få de lukninger, som jeg endnu ikke har hørt noget godt svar fra De Radikale på hvordan vi undgår.
Henning Hyllested (EL), 2016-04-29:
I den forbindelse vil jeg gerne have lov at rose ministeren for stor lydhørhed i forbindelse med forhandlingerne, vi har haft om lovforslaget, og den fleksibilitet, som man har lagt ind i lovforslaget, så man overlader det til lokal bedømmelse at fastsætte, hvorledes takstnedsættelserne fordeles, både hen over sæsonen og med mulighed for at målrette midlerne på bestemte transportmidler, og endog på f.eks. events på en ø, som kræver lidt udvidet færgefart en dags tid eller to, som det fremgår af svaret til Haderslev Kommune i høringsnotatet.
Jan Petersen (S), 2001-09-06:
Det har hr. Ole Sohn fuldstændig ret i, og jeg synes i og for sig, vil jeg sige til hr. Ole M. Nielsen, at vi skal give hinanden det tilsagn, at vi studerer teknikken i det her og dermed også får afdækket, at vi nok har mere ret, end Kristeligt Folkeparti har.
Eva Kjer Hansen (V), 2006-01-11:
Det handler på ingen måde om at straffe, men det handler om at give kommunerne en ny mulighed for at give et pålæg til forældre om at sørge for, at deres barn ikke føjter rundt på gaden efter midnat, eller at deres barn møder frisk og veludhvilet i skolen, får læst lektier eller lignende, pålæg om at deltage i forældreprogrammer, eller hvad det nu er, der er behov for i den konkrete situation.
Birthe Rønn Hornbech (V), 2006-01-31:
Vi ønsker egentlig ikke en ordning som den op til 1953, hvor der først sad en række professorer bag lukkede døre, så kom der nogle partiledere de sidste år, man huggede en hæl og klippede en tå, men man anede ikke, om der overhovedet var flertal for det ene eller det andet, fordi der blev indgået så mange kompromiser, og endelig røg forslaget i Folketinget og videre ud til folkeafstemning uden en folkelig debat.
Morten Østergaard (RV), 2007-05-08:
Men synes hr. Lars Barfoed og Det Konservative Folkeparti, at det er en anstændig måde at behandle et organ på, som man selv har været med til at sætte i verden, at man f.eks. fra regeringens side går ud, inden rapporten er offentliggjort, inden ECRI har mulighed for at tage til genmæle, og afviser rapporten fuldstændig, bringer den i miskredit og hævder, at ECRI ikke er troværdig?
Johanne Schmidt-Nielsen (EL), 2012-04-17:
Selv om der bliver bedre muligheder, og heldigvis for det, for at man kan få opholdstilladelsen tilbage, er det jo fortsat sådan, at det er børnene, der bliver straffet for, at deres forældre imod børnenes vilje sender dem på genopdragelse, og den måde, de bliver straffet på, er ved, at de får frataget deres opholdstilladelse i Danmark.
Jesper Petersen (SF), 2010-10-07:
Jeg synes, at der var noget meget bemærkelsesværdigt ved hr. Peter Christensens tale tidligere, som jeg godt vil følge op på over for fru Henriette Kjær, nemlig at på trods af at næsten alle andre siger, at der er sket en overbetaling af de private hospitaler, holder hr. Peter Christensen fast i, at der ikke er givet en krone for meget.
Peter Christensen (V), 2003-11-12:
Jeg blev nu ikke overbevist om i det svar, hr. Ole Stavad kom med, at Socialdemokratiet ikke bare søger efter en knage til ikke at ville være med i aftalen, selv om den er så god, som den er, for når man har travlt med at cykle rundt i citater fra avisen og mistænkeliggøre det merprovenu, som aftalen indeholder, vel vidende at det er forklaret i lovforslaget, hvad der reelt er merprovenu, så må det være, fordi man ønsker at skabe tvivl om aftalen og derved nemmere kan sige nej til den.
John Vinther (KF), 1997-12-16:
Hvis jeg skal være helt ærlig, tror jeg ikke, at hr. Villy Søvndal eller undertegnede for den sags skyld med sikkerhed kan sige, at det vil føre til hverken det ene eller det andet. Men hr. Villy Søvndal nævnte tre principper og glemte det fjerde princip, nemlig adgangen til erstatning.
Henrik Dam Kristensen (S), 2004-03-30:
Når statsministrene flytter kemikaliedirektivet fra miljøministrene til erhvervsministrene, så er det ikke Unionens skyld, men en bevidst politisk handling. Netop miljøområdet er et af de områder, hvor langt de fleste kan se, at her kan vi kun gennem samarbejde løse problemerne.
Søren Krarup (DF), 2009-03-10:
Og jeg synes, jeg må sige, at nu har udenrigsministeren og jeg jo en fortid sammen, og at jeg jo tydeligt husker det, vi diskuterede i 1970'ernes begyndelse, hvor det dog trods alt stod mig klart, at udenrigsministeren havde et forhold til Danmark som nation, og at det ikke uden videre var ønskværdigt, at det blev nedlagt.
Rosa Lund (EL), 2012-04-13:
Hvis vi kigger over på vores nabolande, hvor man jo har børneombudsmænd, så kan man se, at ombudsmandsbegrebet ikke er blevet udvandet, hvilket jeg kan forstå i hvert fald fra nogle politiske partiers side har været frygten ved at indføre netop en børneombudsmand.
Morten Østergaard (RV), 2006-10-24:
Det er et spørgsmål om, at man ikke ønsker at vide, om man har haft held til at bekæmpe tvangsægteskaber, og det synes jeg er fantastisk ærgerligt, for i virkeligheden er der et stort behov for, at vi ikke bare forhindrer familiesammenføringer med 24-års-reglen og med afslag, som er baseret på formodningsregler osv., men at vi gør noget direkte over for tvangsægteskaber, så vi også forebygger, at de mindre søskende og andre kommer ind i dem.
Kim Edberg Andersen (NB), 2023-04-18:
Jeg tror, at vi alle sammen har noget at bidrage med til en god ældrelov, som vi også kan bruge til noget i fremtiden, hvis vi alle sammen husker på, at det handler om det der med at give den ældre hr. Kim Edberg Andersen lyst til at bo et sted de sidste år, når jeg ikke længere kan selv, med værdighed, sådan at jeg har lyst til at leve den sidste tid, i stedet for man bare holder mig i live, så længe man kan.
Thomas Jensen (S), 2013-06-11:
Derfor er det glædeligt, at vækstplanen er blevet godt modtaget af arbejdsmarkedets parter, og at et bredt udsnit af Folketingets partier nu også er med på at sænke selskabsskatten og investere i efteruddannelse, at sikre virksomhederne bedre adgang til finansiering, at istandsætte almene boliger og energirenovere statslige bygninger og styrke indsatsen for vækst, eksport og investeringsfremme.
Kim Edberg Andersen (DD), 2025-01-16:
Det er jo ikke ret lang tid siden, statsministeren var oppe at sige, at vi skal arbejde mere, og at vi skal blive noget længere ved samlebåndet, og det er selvfølgelig svært at køre det ind i en debat, når man som socialdemokrat har lyst til at fortælle, at danskerne skal arbejde mere, og man er meget bekymret for det, men man kan jo have ændret mening, og det går jeg ud fra at man har gjort.
Carl Valentin (SF), 2020-12-17:
Men når nu Socialdemokratiet ikke vil bakke op om, at vi hjælper de her 300 børn til Danmark, kunne man så overveje, at man i de kommuner, hvor man jo faktisk gerne vil hjælpe, og hvor der også er socialdemokrater, der gerne vil hjælpe, giver dem muligheden for at gøre det, altså at man kan tage imod et antal?
Ole Stavad (S), 1997-12-11:
at det, der er det største problem ved det her - det havde ikke løst alle problemer, men det er det største problem i det her - kunne ministeren have løst. Ingen gjorde mere end hr. Kent Kirk for at forhindre, at ministeren fik den chance, fordi han blev sendt af sted med bundne hænder og bundne fødder, og ingen havde selvfølgelig nogen interesse i at gå ind i en forhandling med en minister, som ikke havde noget at forhandle om.
Holger K. Nielsen (SF), 2015-11-12:
Det er en røst fra graven, om jeg så må sige, når man hører det der, og jeg synes simpelt hen ikke, at venstrefløjen kan være bekendt, at de ikke kommer videre i en diskussion om de europæiske udfordringer, og derfor vil jeg meget opfordre Enhedslisten til at tage den diskussion.
Dennis Flydtkjær (DF), 2010-01-28:
Og uden at lægge hovedet på blokken for det vil jeg da vove at påstå, at man ikke skal være økonom for at kunne regne ud, at hvis man med den ene hånd pålægger en instans effektiviseringer for 100 mio. kr., og med den anden hånd giver den 200 mio. kr., så har der ikke været tale om nedskæringer, men tværtimod er der blevet tilført flere penge til Kriminalforsorgen.
Jørgen Arbo-Bæhr (EL), 2005-05-25:
Jeg synes, vi har behov for at få afklaret, hvad det her spørgsmål om tilbud egentlig betyder, så lidt i forlængelse af de to tidligere spørgere, vil jeg spørge: Hvad sker hvis forældrene på baggrund af den her skole-hjem-samtale, hvor der bliver givet et tilbud til forældrene om den bedste skole med det bedste tilbud, som hr. Troels Ravn sagde det, siger nej til dette tilbud?
Astrid Krag (S), 2022-02-08:
Mit begreb var rygdækningsdokumentation, og jeg har tyvstjålet det fra en økonom i Ældre Sagen – hr. Michael Teit Nielsen, skal man vel sige, når man står her på talerstolen – som et billede på al den dokumentation, der er ude i vores ældrepleje, og som man laver for at dække sig ind, hvis der skulle komme en enkeltsag, eller hvis der skulle komme en klage, så man har sin ryg fri, men som jo ikke er uden konsekvenser.
Jacob Jensen (V), 2010-12-15:
De prioriteringer, som finder sted ude omkring i kommunerne, hvor de nedprioriterer nogle områder og opprioriterer andre, synes vi sådan set er en fornuftig løsning og en fornuftig ramme, for de løsninger, der skal findes lokalt, skal selvfølgelig også besluttes lokalt, så vidt det kan lade sig gøre.
Frank Aaen (EL), 2011-11-30:
Men jeg mener også, at man inden for de rammer, der trods alt er for at sætte gang i investeringer, skal gøre noget, herunder f.eks. i højere grad mobilisere investeringer fra pensionskasserne og gøre det inden for fremtidsrettede ting, som der er meget brug for, altså inden for klima, som statsministeren også var inde på, inden for energi og renoveringer, altså opgaver, som vi ved skal løses på et tidspunkt.
Morten Homann (SF), 2003-04-30:
Det kunne være gavnligt at have en eller anden idé om, hvor Enhedslistens prioritering er henne i alle de her ting, for uanset om vi havde en mere fremsynet regering, som var mere positiv over for at lave nogle investeringer, som også kom den kollektive trafik til gavn, er der ingen, der forestiller sig, at de her forslag ville kunne gennemføres på 1 eller 2 eller for den sags skyld bare 5 år.
Martin Lidegaard (RV), 2016-03-29:
Men jeg tror bare, ligesom Radikale Venstre tror, og som vi også troede før folkeafstemningen, at det bliver svært at forhandle igennem i EU, simpelt hen fordi vi fra erfaringerne fra Norge og fra andre lande ved, at man godt kan få adgang til dele af Europol-samarbejdet, men at det er svært at få fuld adgang til hele Europol-samarbejdet.
Anne-Mette Winther Christiansen (V), 2008-11-18:
Så er jeg nødt til opfølgende at spørge: Er det ikke rigtigt, at elevplaner, f.eks. også for en elev i 7. og 8. klasse, vil være beviset på, at vi rykker, at man kommer ud af folkeskolen med en læsefaglig kundskab, og at vi dermed automatisk kommer til at nedbringe den procentdel, der er - den siges stadig væk at være omkring 16 pct. - der kommer ud uden læsefaglig viden?
Anders Fogh Rasmussen (V), 2006-11-15:
Jeg synes, det er klogt af hr. Martin Lidegaard ikke i den her fase at gå ind i den der meget detaljerede diskussion om, hvorvidt det nu skal være den ene procentsats eller den anden procentsats, for der kan man jo stå og overbyde hinanden fuldstændig omkostningsfrit.
Sophie Hæstorp Andersen (S), 2007-04-25:
Vi ser dette beslutningsforslag som en støtte til de unge blandt etniske minoriteter, der stadig må kæmpe for anerkendelse og retten til at vælge deres egen kæreste eller ægtefælle og dermed gå op imod nogle familiemønstre, der strider imod grundlæggende rettigheder omkring kønnets ligestilling og lige ret til selv at vælge partner.
Lise Bech (DF), 2016-04-08:
I stedet skal vi, som jeg nævnte lidt tidligere, søge ny viden og fortsat forske. Ligesom med de andre to forslag vil Dansk Folkeparti gerne opfordre til, at vi i udvalget arbejder sammen om et beslutningsforslag om at udfase hormonforstyrrende stoffer, for det er ikke godt for os.
Anne Rasmussen (V), 2021-12-17:
Når nu man sidder på et udrejsecenter og frivilligt kan rejse hjem og endda få de danske myndigheder til at arrangere hjemrejsen – man får sågar penge med til at genstarte sit liv – mener ordføreren så virkelig ikke, at man har bare en lille flig af ansvar for sin egen mistrivsel, når man stædigt holder på, at man ikke vil rejse?
Karina Adsbøl (DF), 2020-02-07:
Altså, det her er ikke noget nyt, men det er jo faktisk noget, som vi har diskuteret før i andre sammenhænge, også i Ligestillingsudvalget og i Retsudvalget, hvor vi har gjort det i fællesskab for netop at få sat fokus på hadforbrydelser.
Martin Lidegaard (RV), 2004-03-25:
Jeg ønsker ikke at gøre det op i to eller tre menneskeliv og sådan og sådan, for det er jo risici, vi snakker om, men jeg synes da omvendt, at det er mærkeligt at sige, jamen uha, det er ikke rart at snakke om, at det her faktisk kan gå ud over nogle mennesker i et uland, og der kan også dø nogle dér, der kan sikkert også dø nogle europæere.
Eva Møller (KF), 2001-10-24:
Lad det være sagt med det samme: Det Konservative Folkeparti er tilhænger af forenklinger i alle administrative sammenhænge. Delbetænkningen har også anbefalet en række decentraliseringsforslag, og også her gælder det, at vi Konservative er tilhængere af, at beslutningerne træffes så tæt på borgerne som muligt. Jeg vil nu kommentere de enkelte dele af lovforslaget.
Karsten Hønge (SF), 2022-05-12:
SF støtter helhjertet intentionen bag beslutningsforslaget, men konkret støtter vi ministerens ønske om at få koordineret de indsatser, der allerede er, og konkret støtter vi Socialdemokraternes ordfører, hr. Henrik Møllers, forslag om, at vi i en fælles beretning får det her rammet ind, så vi kan få gjort det koordineret, og så vi kan få et bedre overblik over det.
Frank Jensen (S), 1999-12-10:
Men det er kommet frem, at den pågældende var dømt til udvisning, inden han blev erklæret for dansk statsborger efter bestemmelserne i lovgivningens § 3. Derfor mener vi, at det statsborgerbevis er givet på et ikkefuldstændigt grundlag, og derfor bliver sagen behandlet på helt traditionel vis efter forvaltningslovens helt almindelige bestemmelser og en vurdering af, om der er grundlag for at kunne trække statsborgerbeviset tilbage, fordi det ikke er givet efter de bestemmelser, der er i lovgivningen.
Pernille Vigsø Bagge (SF), 2010-02-25:
Har Dansk Folkepartis ordfører ikke lige vel store ambitioner på undervisningsministerens vegne i forhold til at skulle rundt og tale med samtlige bestyrelser på erhvervsskolerne, på stx, på htx, på hhx og på alle andre ungdomsuddannelser og alle andre steder, der er omfattet af undervisningsmiljøloven?
Rasmus Helveg Petersen (RV), 2022-03-03:
Jeg har ladet mig fortælle, at den mest progressive beskatning, man overhovedet kan forestille sig, er en flybeskatning, netop fordi det er så entydigt forbundet med velstand hvor meget man flyver; så den eneste skat, man kunne forestille sig ville være mere progressiv, ville være en kaviarafgift.
Ole Birk Olesen (LA), 2012-08-20:
Så siger jeg bare, at hvis man havde nogle andre prioriteter, som f.eks. at gennemføre en skattereform uden at hæve nogen af de skatter, der generer danskerne og generer dansk økonomi, så kunne man alternativt have fundet finansiering af de 4 mia. kr., som man får ind fra skatteforhøjelser, ved ikke at ansætte 60.000 flere i den offentlige sektor frem mod 2020, men kun 52.000.
Karen Jespersen (V), 2009-01-29:
Jeg besøgte en ufaglært arbejder, der boede alene med to teenagedøtre, og efter at konen var flyttet fra ham, syntes han, at han havde svært ved at betale en husleje på 8.000-9.000 kr., men han havde jo ud over sin løn som arbejder - på et lager tror jeg han var - tilskud til børn som enlig forsørger til de to piger.
Charlotte Dyremose (KF), 2007-01-19:
Det er det naturligvis både for at sikre, at vi fastholder os på internationale standarder og ikke bare de standarder, vi vedtager herinde, for at sikre, at de studerende kan føle, at det her ikke handler om politiske særinteresser, men at det handler om reelle kvalitetsstandarder, sådan at man får en reel, uafhængig vurdering.
Henning Hyllested (EL), 2012-03-20:
Vi mener faktisk, at alle i det her land skal kunne bevæge sig rundt, og at man skal skabe mobilitet for alle, altså mellem hjem og arbejde, mellem hjem og fritidsinteresser og fritid i det hele taget, men det skal jo, som det også påpeges af nogle ordførere, netop være et frit valg.
Alex Ahrendtsen (DF), 2014-05-26:
Det er jo sådan, at SF havde miljøministerposten før fru Kirsten Brosbøl, og for et år siden svarede ministeren på en række spørgsmål fra Miljøudvalget, og miljøministeren sagde nøjagtig det samme, som ordførerne fra SF, De Radikale og Socialdemokratiet og for så vidt også ministeren har sagt i dag.
Eigil Andersen (SF), 2013-05-07:
Da der så ikke var det, skete der det, at man fandt ud af, at den eksisterende sabbatorlov, som fandtes dengang, som var på 80 pct. af de maksimale dagpenge, kunne bruges til at realisere skraldemandsmodellen med, idet man fandt ud af, at sabbatorloven kunne opdeles i dage og i uger.
Thomas Danielsen (V), 2025-11-05:
Det gælder naturligvis også i Nordjylland, og jeg har her i den seneste tid også været i en tæt dialog med repræsentanter fra Business Region Nordjylland i forlængelse af drøftelser heromkring, fordi de var bekymrede for de godstog, der trods alt var nordenfjords, selv om det er meget få.
Per Clausen (EL), 2010-10-28:
Og jeg er ikke imod, at noget af Danmarks Radios produktion kommer i udbud – undtagelsesvis kan jeg godt synes, at udbud på det her område indimellem kan være fornuftigt – men at øge denne mængde meget markant, samtidig med at man øger antallet af kroner til public service, som betyder, at vi så kan give penge til nogle programmer, der kan sendes af nogle kanaler, der sender fra England og derfor ikke er underlagt dansk lovgivning, synes jeg altså også er en klar svækkelse.
Bruno Jerup (EL), 1998-01-23:
Det er tydeligvis et bevidst fravalg, at ministeren holder sig til patienternes retsstilling, men det er dog en tilsnigelse at sige, at forslaget kun handler om patienternes retsstilling, for faktisk handler det i en vis udstrækning også om lægernes retsstilling, nemlig i de situationer, hvor lægen kan komme i klemme på grund af patienternes valg.